Asiakas täyttää kaupassa karkkipussin, mutta pussi ei saavukaan koskaan kassalle. Ehkä asiakas huomaa, että rahat eivät riitä. Tai sitten hän päättääkin valita valmiin pussin ja jättää jo noukkimansa irtokarkit sikseen.

Kuulostaa valitettavan tutulta, kerrotaan Ylelle kolmesta helsinkiläisestä päivittäistavarakaupasta: K-Supermarket Laajasalosta, K-Market Ratiksesta sekä kauppakeskus Kaaren Prismasta.

– Kyllä se päivittäistä on, sanoo kauppias Hannu Roine Helsingin Laajasalosta.

– Keräillään karkkeja ja huomataan ehkä, että tuli liian kallis pussi, ja jätetään se siihen. Tai sitten kyse on puhtaasti ilkivallasta.

Tästä on kyse Kaupoille saattaa kertyä viikossa jopa useita kiloja karkkihävikkiä ja -jätettä, kertovat Ylen haastattelemat päivittäistavarakaupat.

Takana saattaa olla esimerkiksi ilkivaltaa tai silkkaa ajattelemattomuutta: asiakas saattaa täyttää irtokarkkipussin ja päättää sen jälkeen, että ei ostakaan pussia.

Karkkia saatetaan myös varastaa. Ensin punnitaan pussi, ja sitten sinne lisätään karkkia.

Tekijät ovat pääasiassa koululaisia ja muita nuoria, kauppiaat sanovat. Heidän mukaansa asiaan voi puuttua lähinnä valistuksella.

Hävikkiä voi tulla myös siten, että makeisia maistellaan hyllyn luona, hän lisää.

Kerran täytettyä irtokarkkipussia ei voi purkaa uudelleen myyntiin.

– Ei missään nimessä. Se on puhdasta hävikkiä, eli se menee roskiin, pois käytöstä, Roine vahvistaa.

Karkkia myös varastetaan surutta

Miten iso ongelma tällainen "karkkijäte" on kaupoille?

– Viikkotasolla puhutaan pahimmillaan useista kiloista, Roine vastaa kysymykseen.

– Voi olla päiviä, että ei tule paljonkaan: voi olla muutama pieni pussi, sata–parisataa grammaa. Mutta jos viikkotasolla puhutaan, kyllä sitä muutamia kiloja kertyy helposti, hän jatkaa.

Samaa kerrotaan Pasilan K-Market Ratiksesta ja Kannelmäen Kaaren Prismasta: karkkihävikkiä saattaa kertyä viikon aikana jopa useita kiloja.

– Joskus karkkeja löytyy pakasteesta ja mistä sattuu, Ratiksen kauppias Saku Kytölä kertoo.

Onko kyse ilkivallasta vai pelkästä ajattelemattomuudesta? Sekä että, arvelee Kytölä.

– Ajatellaan, että kyseessä on yksittäinen irtokarkki. Niitä napsitaan suuhun.

– Saatetaan tehdä myös ilkivaltaa ja levitellä karkkeja.

Karkkihävikkiä syntyy hänen mukaansa myös niin, että karkkia varastetaan.

Karkkihävikki harmittaa kauppiaita. Ismo Pekkarinen / Yle

– Käydään punnitsemassa pussi. Sen jälkeen palataan hyllylle ja lisätään pussiin karkkia. Sitten tullaan kassalle, halutaan maksaa pienempi summa mitä se tosiasiassa olisi, Kytölä havainnollistaa.

Karkkihävikki ja -jäte harmittavat kauppiaita.

– Kaikki hävikki harmittaa. Se kaikki on pois kaupan toiminnasta ja kehittämisestä, Laajasalon Roine sanoo. Myös hintoja saatetaan joutua korottamaan hävikin takia.

– Ei se mikään mukava asia ole.

"Sama ongelma toistuu, jos on koulu lähellä"

Tekijät ovat pääasiassa koululaisia ja muita nuoria, Roine ja Kytölä kertovat.

– Tätä tapahtuu etupäässä kouluaikana. Veikkaan, että tämä sama ongelma toistuu jokaisessa kaupassa, jossa on koulu lähellä, Roine toteaa.

Saku Kytölän mukaan koululaiset tulevat myymälään usein ryhmässä.

Joku tulee ja ottaa muutaman karkin ja joutuu maksamaan siitä kymmeniä tai satoja euroja. Se on käsittämätöntä. Saku Kytölä

– He laittavat yksissä tuumin rohkeimman pojan tai tytön hakemaan karkkia. Mutta kuitenkin he ovat kaikki samalla tavalla vastuussa siitä asiasta.

– Tällaista käyttäytymistä on ollut kasvamassa määrin – että isommissa ryhmissä syyllistytään tällaiseen.

Miten asiaan voidaan puuttua? Ainakin valistuksella, Kytölä vastaa. Hän toivoo sitä niin vanhemmilta kuin kouluilta.

– Aina, kun syö karkkia ja jättää sen maksamatta, kysymyksessä on rikos. Kaikki eivät ymmärrä tätä syy–seuraus-suhdetta.

– Meillä on ollut tilanteita, että on syöty karkkia ja poliisit ovat sattuneet olemaan samaan aikaan kaupassa. Näpistämisestä on sitten kirjoitettu sakot.

Hän ihmettelee tällaista ajattelemattomuutta.

Mitään ei lakaista maton alle. Kai Narinen

– Koetaan, että karkin arvo on niin vähäinen, että sitä voidaan vain ottaa. Se on käsittämätöntä.

– Joku ihminen tulee ja ottaa muutaman irtokarkin ja joutuu pahimmillaan maksamaan siitä kymmeniä tai satoja euroja sakkoja.

Myös Kaaren Prismassa väärinkäytöksiin puututaan heti, kun ne huomataan, sanoo päivittäistavarapuolen myyntipäällikkö Kai Narinen.

– Menemme protokollan mukaan. Mitään ei lakaista maton alle, hän vakuuttaa.